钦定古今图书集成/方舆汇编/职方典/第1288卷 > 《多龙堡记》陈学
## 钦定古今图书集成/方舆汇编/职方典/第1288卷 > 《多龙堡记》陈学

皇明丕赫，奄有万方，尽地设险，守在四彝，虽古三苗
之负固者，悉归化顺治。自荆蛮平服之后，湖北沿边
诸洞，畏威怀德，供役输粟，罔敢越厥志以叛天纲。惟
绥宁为古徽州镇，居武冈、靖州之中，万山盘结，环四
面皆苗窝也。左蓝溪，右江口，东自莲荷，西有流源，皆
距县百馀里或六七十里。惟多龙逼近县城，仅二十
里之隔，地界广西，山势峻曲，乃罗崖四洞、紫檀都垒、
双江设地诸苗咽喉之路也。岁值荒歉，苗即为盗，或
假祖父之仇，山潜夜出，小则割禾偷畜，大则杀毁发
冢。附近止居者，男女失业无宁宇。商旅往来，亦每被
劫空囊，无所赴愬。凡令于斯者，咸欲设法防守，以远
民害，而竟托诸空言。且哨堡官军，相隔窎远，不能时
常巡逻，以故苗恶益肆，莫可谁何。嘉靖辛丑冬，仁和
高侯来宰三月，政通人和，利兴弊革，尤以此为腹心
之疾，防不可不豫也。兴言及此，必劳心焦思，欲图久
安长治之策。越明年仲月，大巡史驼材公按立兹土，
高侯首以建堡之事白之驼翁嘉迺议，遂谋于守巡
二道曰：“不务立防，而欲远害，其若之何？兹堡不可以
不建也。”又谓侯曰：“尔亟图之，必于苗人要害处以设
防焉。庶远服迩安，苗用为儆，边城保障是赖也。”于是
侯往卜地，得多龙高阜之上，眂景辨方，考极面势。材
木取诸山林，瓦石取诸窑，跆力取诸奇，人时取诸水
昏正。经营既定，庶民子来，作城楼以尊势也，作周垣
以设“防也；作厅，以一众也；作门，以大观也；作寝，以安
其官也；作左右营房，以止其军也；寝中度以尺，厅上
度以寻，楼度以丈，阶度以步，途度以轨。”其为垣串三
十有五，其为屋二十有六，其为楹四十有三，其为工
三百有二十，其为日九十有五。盈缩有经，属役若素，
公不知费，私靡告倦。堡既成，民歌于市，旅歌于途，农
歌于野。侯往观焉，自庆得形胜之势，足以扼诸苗之
吭而拊其背，谓不可无记也，命学记之。学曰：“《诗》歌《采
薇》，《易》重设险，礼完要塞，备边境。古人立防御寇如此，
而侯之用心得无吻合乎哉？夫有备则无患，言贵豫
也。木拔通而后昆彝遁，疆里止居者咸赖焉，则今日
之边民可免失业之虞矣。”更冀后来者，以绵高侯之
泽于不堕云